b'\n_START_ARTICLE_\nPaskirstytasis skai\xc4\x8diavimas\n_START_SECTION_\nOrganizavimas\n_START_PARAGRAPH_\nS\xc4\x85veikos tarp atskir\xc5\xb3 kompiuteri\xc5\xb3 organizavimas yra svarbiausias u\xc5\xbedavinys. Norint panaudoti kuo didesn\xc4\xaf kiek\xc4\xaf skirting\xc5\xb3 kompiuteri\xc5\xb3 tip\xc5\xb3 komunikacijos kanalo protokolas negali tur\xc4\x97ti ar naudoti jokios informacijos, kuri gali b\xc5\xabti nesuprantama ka\xc5\xbekuriems \xc4\xafrenginiams. Ypatingas d\xc4\x97mesys taip pat turi b\xc5\xabti skiriamas prane\xc5\xa1im\xc5\xb3 perdavimui. Jie turi b\xc5\xabti pristatomi nei\xc5\xa1kraipyti, o klaidingi prane\xc5\xa1imai atmetami, kad nesukelt\xc5\xb3 klaidos sistemoje ar net visame tinkle._NEWLINE_Kitas svarbus faktorius yra galimyb\xc4\x97 persi\xc5\xb3sti programin\xc4\x99 \xc4\xafrang\xc4\x85 \xc4\xaf kita kompiuter\xc4\xaf taip, kad ji veikt\xc5\xb3 ir kompiuteris gal\xc4\x97t\xc5\xb3 prisijungti prie egzistuojan\xc4\x8dio tinklo. Tai ne visuomet \xc4\xafmanoma \xc4\xafgyvendinti, o kartais ir neprakti\xc5\xa1ka, kadangi gali skirtis technin\xc4\x97 \xc4\xafranga ar resursai. Tokiu atveju taikomi kiti metodai: i\xc5\xa1ankstinis kompiliavimas ar rankinis programin\xc4\x97s \xc4\xafrangos \xc4\xafk\xc4\x97limas.\n_START_SECTION_\nTikslai ir prana\xc5\xa1umai\n_START_PARAGRAPH_\nYra daug paskirstytojo skai\xc4\x8diavimo sistem\xc5\xb3 r\xc5\xab\xc5\xa1i\xc5\xb3 ir daug i\xc5\xa1\xc5\xa1\xc5\xabki\xc5\xb3 kuriant tokias sistemas. Pagrindinis paskirstytojo skai\xc4\x8diavimo sistemos tikslas yra sujungti naudotojus ir \xc5\xa1altinius \xc4\xaf ai\xc5\xa1k\xc5\xb3, atvir\xc4\x85 ir kei\xc4\x8diamo dyd\xc5\xbeio tinkl\xc4\x85. Idealiu atveju toks junginys yra net labai atsparus klaidoms ir galingesnis nei dauguma pavienio kompiuterio sistemos variant\xc5\xb3.\n_START_SECTION_\nTechniniai klausimai\n_START_PARAGRAPH_\nBlogai suprojektuota paskirstyt\xc5\xb3j\xc5\xb3 skai\xc4\x8diavim\xc5\xb3 sistema gali suma\xc5\xbeinti vis\xc5\xb3 skai\xc4\x8diavim\xc5\xb3 patikimum\xc4\x85 jei vieno mazgo nepasiekiamumas suardo kitus mazgus. Kaip ka\xc5\xbekada pasteb\xc4\x97jo Leslie Lamport: \xe2\x80\x9ePaskirstytoji sistema tai tokia sistema, kurioje klaida kompiuterio, apie kurio egzistavim\xc4\x85 tu net ne\xc5\xbeinojai, gali padaryti tavo paties kompiuter\xc4\xaf nenaudingu.\xe2\x80\x9c_NEWLINE_Problem\xc5\xb3 diagnozavimas ir \xc5\xa1alinimas paskirstytoje sistemoje taip pat gali tapti sud\xc4\x97tingu, kadangi analiz\xc4\x97 reikalauja prisijungti prie nutolusi\xc5\xb3 mazg\xc5\xb3 arba i\xc5\xa1tirti ry\xc5\xa1ius tarp mazg\xc5\xb3._NEWLINE_Dauguma skai\xc4\x8diavimo tip\xc5\xb3 n\xc4\x97ra tinkami i\xc5\xa1skirstytai aplinkai, da\xc5\xbeniausiai d\xc4\x97l komunikavimo ir sinchronizavimo tarp mazg\xc5\xb3 masto. Jei tinklo pralaidumas, gai\xc5\xa1ties laikas ar komunikacijos reikalavimai yra per daug ry\xc5\xa1k\xc5\xabs, tuomet paskirstytojo skai\xc4\x8diavimo privalumai gali b\xc5\xabti nematomi, o atlikimas gali b\xc5\xabti prastesnis nei nei\xc5\xa1skirstytoje aplinkoje.\n_START_SECTION_\nProblemos projektuose\n_START_PARAGRAPH_\nPaskirstytojo skai\xc4\x8diavimo projektai gali sugeneruoti rezultatus, kurie jau yra u\xc5\xbepatentuoti, net jei generavimo procesas naudoja duomenis i\xc5\xa1 savanori\xc5\xa1k\xc5\xb3 \xc5\xa1altini\xc5\xb3. Tai gali privesti prie nesutarim\xc5\xb3, kadangi pramon\xc4\x97 pelnosi i\xc5\xa1 toki\xc5\xb3 duomen\xc5\xb3, kurie gauti pasitelkus savanorius. Be to kai kurie paskirstytieji skai\xc4\x8diavim\xc5\xb3 projektai (pvz., biologiniai projektai, kuri\xc5\xb3 tikslas suformuoti t\xc5\xabkstan\xc4\x8dius ar net milijonus bandom\xc5\xb3j\xc5\xb3 molekuli\xc5\xb3 \xc4\xafvairioms medicinin\xc4\x97ms problemoms spr\xc4\x99sti) gali sukurti mil\xc5\xbeini\xc5\xa1kus kiekius neapdorot\xc5\xb3 duomen\xc5\xb3. Tokie duomenys gali b\xc5\xabti bever\xc4\x8diai be apdorojimo ar testavimo realaus pasaulio eksperimentais. Ta\xc4\x8diau toks apdorojimas ar eksperimentai gali b\xc5\xabti labai brang\xc5\xabs ir ilgalaikiai, net trukti de\xc5\xa1imtme\xc4\x8dius kol visi duomenys bus i\xc5\xa1analizuoti. Taigi kol duomenys n\xc4\x97ra apdirbti, negalima tik\xc4\x97tis jokios naudos i\xc5\xa1 skai\xc4\x8diavimo projekt\xc5\xb3._NEWLINE_Kiti projektai ken\xc4\x8dia nuo j\xc5\xb3 k\xc5\xabr\xc4\x97j\xc5\xb3 planavimo stokos. Tokie prastai suplanuoti projektai gali neduoti akivaizd\xc5\xbei\xc5\xb3 rezultat\xc5\xb3 ar nesugeneruoti duomen\xc5\xb3, kurie galiausiai b\xc5\xabt\xc5\xb3 pateikti moksliniuose darbuose. Pasteb\xc4\x97j\xc4\x99, kad projektas nerodo tik\xc4\x97t\xc5\xb3 rezultat\xc5\xb3, projekto valdytojai gali nuspr\xc4\x99sti staiga nutraukti projekt\xc4\x85 negav\xc4\x99 joki\xc5\xb3 rezultat\xc5\xb3, taip paversdami vis\xc4\x85 sunaudot\xc4\x85 elektros energij\xc4\x85 ir skai\xc4\x8diavimo resursus \xc4\xaf bereik\xc5\xa1m\xc4\xaf darb\xc4\x85. Tokiu atveju savanoriai gali pasijusti nusivyl\xc4\x99 ir beprasmi\xc5\xa1kai i\xc5\xa1naudoti. Juk visa energija, laikas ir resursai gal\xc4\x97jo b\xc5\xabti panaudoti kitam projektui, kur\xc4\xaf valdytojai geriau suplanavo._NEWLINE_Kita paskirstytojo skai\xc4\x8diavimo projekt\xc5\xb3 problema yra ta, kad jie gali b\xc5\xabti nukreipti spr\xc4\x99sti problemas, kurios i\xc5\xa1 esm\xc4\x97s yra nei\xc5\xa1sprend\xc5\xbeiamos ar kurias protingiau b\xc5\xabt\xc5\xb3 atid\xc4\x97ti atei\xc4\x8diai, kai kompiuteri\xc5\xb3 galimyb\xc4\x97s bus \xc5\xbeenkliai didesn\xc4\x97s. Kai kurie projektai gali bandyti panaudoti kompiuterius rasti sprendimams skai\xc4\x8diuodami matematinius ar fizikinius modelius. Tokiuose projektuose i\xc5\xa1kyla rizika, kad modelis nebuvo tinkamai suprojektuotas, kad sprendimas b\xc5\xabt\xc5\xb3 surastas efektyviai. Paskirstyto skai\xc4\x8diavimo projekto efektyvumas smarkiai priklauso nuo k\xc5\xabr\xc4\x97j\xc5\xb3 sumanumo.\n_START_SECTION_\nLygiagretumas\n_START_PARAGRAPH_\nPaskirstytasis skai\xc4\x8diavimas apima lygiagretumo r\xc5\xab\xc5\xa1\xc4\xaf. Jis labai susij\xc4\x99s su lygiagre\xc4\x8diu programavimu, o kartais \xc5\xa1ios dvi s\xc4\x85vokos net neatskiriamos.\n_START_SECTION_\nDaugiaprocesorin\xc4\x97s sistemos\n_START_PARAGRAPH_\nDaugiaprocesorin\xc4\x97 sistema yra tiesiog kompiuteris, kuris turi daugiau nei vien\xc4\x85 procesori\xc5\xb3 pagrindin\xc4\x97je plok\xc5\xa1t\xc4\x97je. Jei operacin\xc4\x97s sistema geba i\xc5\xa1naudoti \xc5\xa1\xc4\xaf privalum\xc4\x85, ji gali vykdyti kelis procesus (ar kelias to paties proceso dalis) skirtinguose procesoriuose.\n_START_SECTION_\nDaugiabranduolin\xc4\x97s sistemos\n_START_PARAGRAPH_\n\xe2\x80\x9eIntel\xe2\x80\x9c kompanijos procesoriai nuo paskutini\xc5\xb3j\xc5\xb3 \xe2\x80\x9ePentium 4\xe2\x80\x9c serijos naudojo technologij\xc4\x85 vadinam\xc4\x85 hipersrautais (angl. Hyperthreading), kuri leido vykdyti daugiau nei vien\xc4\x85 proceso gij\xc4\x85 tame pa\xc4\x8diame procesoriuje. Pastar\xc5\xb3j\xc5\xb3 met\xc5\xb3 gamybos procesoriai turi po kelet\xc4\x85 branduoli\xc5\xb3, kas taip pat leid\xc5\xbeia vykdyti kelias proceso gijas i\xc5\xa1 kart.\n_START_SECTION_\nKeleto kompiuteri\xc5\xb3 sistemos\n_START_PARAGRAPH_\nMultikompiuteriu gali b\xc5\xabti laikomas arba lengvai sukabintas NUMA (ang. Non-Uniform Memory Architecture) kompiuteris, arba stipriai sukabintas klasteris. Multikompiuteriai paprastai naudojami tais atvejais, kai reikalinga didel\xc4\x97 skai\xc4\x8diavimo galia aplinkoje su ribota fizine vieta ir elektros energija._NEWLINE_Da\xc5\xbeniausi pritaikymai yra trima\xc4\x8diuose medicinos vaizdavimo \xc4\xafrenginiuose ir mobiliuose radaruose.\n_START_SECTION_\nSkai\xc4\x8diavimo sistematika\n_START_PARAGRAPH_\nPaskirstyt\xc5\xb3j\xc5\xb3 sistem\xc5\xb3 tipai yra paremti Flyno sistematika; viena instrukcija, vieni duomenys (SISD), viena instrukcija, keli duomenys (SIMD), daug instrukcij\xc5\xb3, vieni duomenys (MISD) ir daug instrukcij\xc5\xb3, daug duomen\xc5\xb3 (MIMD).\n_START_SECTION_\nKompiuteri\xc5\xb3 klasteriai\n_START_PARAGRAPH_\nKlasteris susideda i\xc5\xa1 keli\xc5\xb3 ar daugelio kompiuterini\xc5\xb3 ma\xc5\xa1in\xc5\xb3 (virtuali\xc5\xb3 arba fizini\xc5\xb3) vieningai veikian\xc4\x8di\xc5\xb3 greitame kompiuteri\xc5\xb3 tinkle._NEWLINE_Kompiuteri\xc5\xb3 klasteriai yra trij\xc5\xb3 tip\xc5\xb3: 1) Auk\xc5\xa1to skai\xc4\x8diavim\xc5\xb3 paj\xc4\x97gumo klasteris - \xc5\xa1is klasteri\xc5\xb3 tipas paskirsto sakai\xc4\x8diavimo u\xc5\xbedavin\xc4\xaf klasterio mazgams, ko pasekoje sutrumpinama u\xc5\xbedavinio skai\xc4\x8diavimo trukm\xc4\x97. S\xc4\x97kmingai panaudojamas u\xc5\xbedaviniams, kuri\xc5\xb3 apskai\xc4\x8diavimas gali b\xc5\xabti lygiagretinamas. 2) Auk\xc5\xa1to patikimumo klasteriai - pla\xc4\x8diai naudojami duomen\xc5\xb3 centruose serverini\xc5\xb3 sistem\xc5\xb3 patikimumo didinimui, skirstomi \xc4\xaf aktyvius ir pasyvius. 3) Tinklo apkrovos balansavimo klasteriai - naudojami didelius duomen\xc5\xb3 srautus apdorojan\xc4\x8diose kompiuterin\xc4\x97se sistemose._NEWLINE_\xc5\xa0i\xc5\xb3 dien\xc5\xb3 didel\xc4\x97s spartos interneto prieigos leid\xc5\xbeia klasteriniais ry\xc5\xa1iais susaistyti geografi\xc5\xa1kai atsietas kompiuterines sistemas, o debes\xc5\xb3 technologiniai sprendimai leid\xc5\xbeia skai\xc4\x8diavimo programin\xc4\x99 \xc4\xafrang\xc4\x85 atskirti nuo technin\xc4\x97s \xc4\xafrangos, kas rei\xc5\xa1gia geografin\xc4\x99 laisv\xc4\x99 debes\xc5\xb3 erdv\xc4\x97je._NEWLINE_Paskirstytasis skai\xc4\x8diavimas skiriasi nuo klasterinio skai\xc4\x8diavimo tuo, kad kompiuteriai paskirstytojo skai\xc4\x8diavimo aplinkoje paprastai ne vykdo grupini\xc5\xb3 u\xc5\xbeduo\xc4\x8di\xc5\xb3, tuo tarpu klasteriniai kompiuteriai daug labiau susaistyti tarpusavyje. Be to paskirstytos sistemos sudarytos i\xc5\xa1 geografi\xc5\xa1kai pla\xc4\x8diai paplitusi\xc5\xb3 ma\xc5\xa1in\xc5\xb3.\n_START_SECTION_\nSkai\xc4\x8diavimas tinklelyje\n_START_PARAGRAPH_\nTinklelis naudoja daugelio atskir\xc5\xb3 kompiuteri\xc5\xb3, sujungt\xc5\xb3 tinklu (da\xc5\xbeniausiai internetu), resursus, kad i\xc5\xa1spr\xc4\x99sti didel\xc4\x97s apimties skai\xc4\x8diavimo problemas. Vie\xc5\xa1i tinkleliai gali i\xc5\xa1naudoti t\xc5\xabkstan\xc4\x8di\xc5\xb3 kompiuteri\xc5\xb3 neveiklos laik\xc4\x85 visame pasaulyje. Tokie sujungimai leid\xc5\xbeia tvarkyti tokius duomen\xc5\xb3 kiekius, kuriems paprastai prireikt\xc5\xb3 brangi\xc5\xb3 superkompiuteri\xc5\xb3 arba apskritai neb\xc5\xabt\xc5\xb3 \xc4\xafmanoma apdoroti.\n_START_SECTION_\nKalbos\n_START_PARAGRAPH_\nBeveik visos programavimo kalbos, kurios turi visi\xc5\xa1k\xc4\x85 pri\xc4\x97jim\xc4\x85 prie sistemos technin\xc4\x97s \xc4\xafrangos, gali susitvarkyti su paskirstytuoju programavimu. Nutolusi\xc5\xb3 proced\xc5\xabr\xc5\xb3 kreipiniai paskirsto operacin\xc4\x97s sistemos komandas per tinkl\xc4\x85. Tokios sistemos kaip CORBA, Microsoft DCOM, Java RMI ir kitos bando susieti objektin\xc4\xaf projektavim\xc4\x85 su tinklu. Lengvai sukabintos sistemos komunikuoja per tarpinius dokumentus, kuriuos paprastai supranta ir \xc5\xbemon\xc4\x97s (pvz.: XML, HTML, SGML, EDI)._NEWLINE_Specialiai paskirstytajam programavimui pritaikytos kalbos yra \xc5\xa1ios: Ada, Alef, E, Erlang, Limbo, Oz, ZPL.\n_START_SECTION_\nProjektai\n_START_PARAGRAPH_\nPastaraisiais metais atsirado \xc4\xafvairi\xc5\xb3 paskirstytojo skai\xc4\x8diavimo projekt\xc5\xb3. Dauguma veikia savanori\xc5\xa1kom paskatom ir \xc4\xaftraukia vartotojus, aukojan\xc4\x8dius savo nepanaudot\xc4\x85 skai\xc4\x8diavimo gali\xc4\x85 \xc4\xafdomiems skai\xc4\x8diavimo u\xc5\xbedaviniams spr\xc4\x99sti. Toki\xc5\xb3 projekt\xc5\xb3 pavyzd\xc5\xbeiai gali b\xc5\xabti Stanfordo Universiteto chemijos departamento Folding@home projektas, kuris koncentruojasi ties protein\xc5\xb3 jungini\xc5\xb3 simuliacija ie\xc5\xa1kant vaist\xc5\xb3 nuo \xc4\xafvairi\xc5\xb3 lig\xc5\xb3; \xe2\x80\x9cWorld Community Grid\xe2\x80\x9c projektas siekia sudaryti did\xc5\xbeiausi\xc4\x85 pasaulyje skai\xc4\x8diavimo tinkl\xc4\x85, kad galima b\xc5\xabt\xc5\xb3 imtis mokslini\xc5\xb3 tyrim\xc5\xb3, kurie pad\xc4\x97t\xc5\xb3 \xc5\xbemonijai. \xc5\xa0\xc4\xaf projekt\xc4\x85 vykdo ir remia IBM; SETI@home projektas fokusuojamas ties radioteleskopo duomen\xc5\xb3 analize ie\xc5\xa1kant s\xc4\x85moning\xc5\xb3 signal\xc5\xb3 i\xc5\xa1 kosmoso; projektas distributed.net bando \xe2\x80\x9enulau\xc5\xbeti\xe2\x80\x9c \xc4\xafvairius kriptografinius \xc5\xa1ifrus._NEWLINE_Paskirstytojo skai\xc4\x8diavimo projektai da\xc5\xbenai konkuruoja su kitomis paskirstytomis sistemomis. \xc5\xa0i konkurencija galima ir d\xc4\x97l presti\xc5\xbeo, ir suvilioti naudotojus prisid\xc4\x97ti su savo skai\xc4\x8diavimo paj\xc4\x97gumais prie bendro projekto. Be to yra pateikiama statistika apie paskirstytojo skai\xc4\x8diavimo projekto nuveikt\xc4\x85 darb\xc4\x85 per paskutin\xc4\x99 dien\xc4\x85 ar savait\xc4\x99. Tokie duomenys pasirodo labai naudingi praktikoje, kad visi paskirstyt\xc5\xb3j\xc5\xb3 skai\xc4\x8diavim\xc5\xb3 projektai pateikia savo veiklos statistines analizes, atnaujinamas kasdien ar netgi realiu laiku._NEWLINE_\xc5\xa0ios naujos Grid technologijos diegiamos ir Lietuvoje \xe2\x80\x93 vykdomi LitGrid ir BalticGrid projektai, kuri\xc5\xb3 tikslas \xe2\x80\x93 sukurti lygiagre\xc4\x8di\xc5\xb3j\xc5\xb3 ir paskirstyt\xc5\xb3 tinkl\xc5\xb3 infrastrukt\xc5\xabr\xc4\x85 ir integruoti j\xc4\x85 \xc4\xaf intensyviai tobul\xc4\x97jan\xc4\x8di\xc4\x85 Europos S\xc4\x85jungos \xc5\xa1ali\xc5\xb3 Grid infrastrukt\xc5\xabr\xc4\x85._NEWLINE_Vykdant \xc5\xa1iuos projektus, Lietuvos mokslininkams ir specialistams teikiamos \xc5\xbeinios apie lygiagre\xc4\x8di\xc4\x85sias ir paskirstyt\xc5\xb3 skai\xc4\x8diavim\xc5\xb3 tinklus ir j\xc5\xb3 galimybes. Tai pad\xc4\x97s mokslininkams pasiekti labiau pa\xc5\xbeengusi\xc5\xb3 ES \xc5\xa1ali\xc5\xb3 lyg\xc4\xaf ir paskatins juos \xc4\xafsitraukti \xc4\xaf Grid technologij\xc5\xb3 pl\xc4\x97tr\xc4\x85._NEWLINE_2005 m. buvo sukurtas ir \xc4\xafdiegtas Grid naudotoj\xc5\xb3 sertifikatas, kad b\xc5\xabt\xc5\xb3 garantuota duomen\xc5\xb3 ir tyrim\xc5\xb3 apsauga. Be to, yra parinkta, \xc4\xafsisavinta ir \xc4\xafdiegta Grid valdymo operacin\xc4\x97 programin\xc4\x97 \xc4\xafranga, projekto partneri\xc5\xb3 kompiuteriniai telkiniai \xc4\xaftraukti \xc4\xaf LitGRID, turimi telkiniai dirba testiniu re\xc5\xbeimu, t. y. LitGRID yra funkcionalus j\xc5\xb3 valdymo lygio at\xc5\xbevilgiu, ir t. t.'